TLU SA Jongboere moedig landbou aan om georganiseerde strukture te ondersteun en die bedryf te versterk - ProAgri
by Specialist Writer 14th May 2021, 2:08 pm 21 Views Comments Off on TLU SA Jongboere moedig landbou aan om georganiseerde strukture te ondersteun en die bedryf te versterk
TLU SA se hoofbestuurder, mnr. Bennie van Zyl het die waarde van boere onderstreep deur te verwys na hoe landbou dwarsdeur die Covid-19 inperking voedsel aan die land verskaf het, onder baie moeilike omstandighede. Hy het gesê dat landbou die enigste bedryf was wat tydens hierdie tye gegroei het, maar dat dit ook die bedryf is wat verskeie uitdagings ervaar wat die voortbestaan van landbou en boere bedreig. Hy het boere bedank vir hulle bydrae tot die land maar ook gemaan dat hulle die Godgegewe grond verantwoordelik en winsgewend moet bestuur.
"Ons mag ons koppe hoog hou en ons moet ons koppe hoog hou. Maar gemeenskappe moet hande vat en bou en konstruktief wees in die omgewing. Ons moet saam staan," het hy gesê.
Die voorsitter van die TLU SA Jongboerkomitee, mnr. Henna du Plessis het jong boere op sy beurt ook aangemoedig om by georganiseerde landbou aan te sluit. Hy het die waarde van 'n organisasie soos TLU SA beklemtoon deur na sy eie ervaring te verwys. TLU SA het hom ondersteun om finansiering te kry nadat hy op sy eie nie daarin kon slaag nie as gevolg van die Landbank se wanbestuur. Deur die TLU SA-netwerk het hy ook die ondersteuning van die LWO Werkgewersvereniging met arbeidskwessies waarmee hy nou te doen het.
"Dit is nodig om 'n ondersteuningsnetwerk te hê as boere. Sluit aan by TLU SA," het hy gesê. (Kyk gerus ook na hierdie episode van Landbouspore waar hy uitbrei oor die komitee se vooruitsigte vir die jaar)
Die konferensie is afgesluit deur die president van TLU SA, mnr. Henry Geldenhuys. Hy het jong boere aangemoedig om as 'n kliphoeksteen sterk te staan in die gemeenskap. "Jongboere, landbou het jou nodig," het hy gesê.
"Jy is die toekoms van landbou, maar jy het ook 'n landbou organisasie nodig en dit is TLU SA. Raak betrokke, dit is jou spreekbuis. Jong boer, jy het waarde in die voedselwaardeketting."